google/wiki40b huggingface dataset:
Kimberliit

Kimberliit on ultraaluselise koostisega soonkivim.
Kimberliit võib olla sinakas, rohekas või must. Porsumise, näiteks limoniidistumise tõttu võib pind olla kollakas või pruun. Struktuurilt on kimberliit jämedateraline ja porfüüriline, sageli esineb ksenoliite. Levinuimad fenokristalle moodustavad mineraalid on oliviin, enstatiit, diopsiid, flogopiit, rombiline pürokseen ja ilmeniit serpentiinistunud oliviinist, flogopiidist, perovskiidist jne koosnevas põhimassis. Aktsessoorseteks mineraalideks on sageli kaltsiit, ilmeniit, kromiit ja mõnikord ka teemant. Just viimane ongi kimberliidi tuntuse põhjuseks, sest kimberliit on põhiline loodusliku teemandi allikas. Peale kimberliidi võib teemante leiduda ka lamproiidis.
Peale selle, et kimberliit on teemandisisalduse tõttu majanduslikult tähtis, on ta oluline ka geoloogidele, sest pakub vahetut infot vahevöö ülemise osa koostise kohta.
Kimberliit esineb enamasti vertikaalsete või järsu kaldega soontes, mida nimetatakse diatreemideks. Diatreemide aines, sealhulgas teemandid, pärinevad vahevöö ülaosast. Diatreemide läbimõõt on enamasti alla 100 meetri, nad on ristlõikes ümarad või ovaalsed. Mõnikord lõikavad ja ühendavad diatreeme peened daikid, mis võivad samuti koosneda kimberliidist. 
Kimberliidi nimi tuleb Lõuna-Aafrikast Kimberly teemandikaevanduse järgi.
Olgugi et kimberliidis esineb tihti teemante, on nende kontsentratsioon siiski suhteliselt väike. Kimberly kaevandusest kaevandatud 24 miljonist tonnist kimberliidist saadi 3 tonni teemante, see teeb suhteks üks kaheksale miljonile. 
Kimberliite esineb peale Lõuna-Aafrika ka Siberis, Lääne-Aafrikas, Indias, USA-s, Brasiilias, Kanadas ja mujal.
Üks rikkalikumaid kimberliidikaevandusi 20. sajandi teisel poolel oli Sahhas asuv Mir.
Heimar Nolcken

Heimar Ernst Gustav Nolcken (1/13. märts 1899 Kudjape – 8. veebruar 1960 Heidelberg) oli Eesti (leitnant) ja Saksamaa (kolonel oberst) sõjaväelane. 
Heimar Nolcken teenis Eesti Vabadussõjas leitnandina Eesti Ratsapolgus, pärast Vabadussõda lõpetas Sõjakooli ja teenis hiljem Ratsarügemendis. Ta õpetas Tartu Ülikooli arstiteaduskonna kehalise kasvatuse osakonnas ratsutamist.
Heimar Nolcken lahkus Eestist 1939. aastal umsiedlungi käigus ning astus Saksa Wehrmachti teenistusse, kus teenis ratsaväeüksuses väeosa ohvitseridele taktikaõpetaja ja lektorina.
Teises maailmasõjas teenis ta Saksa armees, kus oli 1941. aastal 268. Baieri luuredivisjoni komando ülem, osaledes lahingutes Moskva all (Serpuhovi ja Juhnovo piirkonnas); 1942. aastast 32. Luuredivisjoniga Demjanski piirkonnas ja 1943. aastast 2. Siberi Kasakarügemendi (Sibirisches Kosakenregiment 2) ülem, mis kuulus oberst Hans-Gert von Baathi juhitud 1. Kasaka ratsaväediviisi (1. Kosaken-Kavallerie-Division) ja see omakorda XV. Kasakate SS-Ratsaväekorpusse (XV. Kosaken-Kavallerie-Korps), mille ülem oli kindralleitnant Helmuth von Pannwitz.
Põhjakotkas

Põhjakotkas on Eesti sümboolika kasutatav lind, mis pärineb eeposest "Kalevipoeg".
Põhjakotkast on kujutatud nt Eesti Kaitseliidu embleemil, kus see sümboliseerib kodumaa kaitset.
1958. aasta mäesuusatamise maailmameistrivõistlused

1958. aasta mäesuusatamise maailmameistrivõistlused olid 15. maailmameistrivõistlused mäesuusatamises, mis toimusid 2.–9. veebruarini Bad Gasteinis Austrias. Võistlustel jagati välja 8 komplekti medaleid (neli ala nii meestele kui naistele).
Lance Armstrong

Lance Armstrong (sündinud 18. septembril 1971 USA-s Texase osariigis Planos) on endine USA jalgrattur. 
Lance Armstrong oli seitsmekordne Tour de France'i võitja (1999–2005). 2012. aasta oktoobris tühistas Rahvusvaheline Jalgratturite Liit (UCI) kõik need Tour de France'i tulemused, kuna USA dopinguagentuur (USADA) esitas enam kui 1000-leheküljelise aruande, mis sisaldas 26 inimese tunnistusi ja muid tõendeid tema dopingutarvitamise kohta, ning määras talle eluaegse võistluskeelu.
Armstrong alustas sportimist triatloniga, 1984. aastal sai noorteklassis esimese võidu. Jalgrattaspordiga alustas 1988. aastal. Aasta hiljem osales USA koondises juunioride maailmameistrivõistlustel Moskvas grupisõidus. 1991. aastal tuli USA amatööride meistriks grupisõidus. Elukutseline 1992. aastast. 
1993. aastal võitis Armstrong USA-s toimunud kolmeetapilise sarja Triple Crown kõik osavõistlused, mille eest sai eripreemiaks miljon dollarit. Samal aastal osales ta esimest korda Tour de France'il, kus sai ühe etapivõidu. Ka 1995. aastal sai ta ühe etapivõidu ja sai üldjärjestuses 36. koha. Võitjale Miguel Indurainile kaotas ta 1,5 tundi. Enam kui tunniga jäi ta maha ka Alex Züllest, Richard Virenque'ist, Marco Pantanist ja teistest. 1996. aasta tuuri katkestas Armstrong 6. etapil. Aasta lõpus avastati tal kaugelearenenud munandivähk. Järgmised poolteist aastat võitles ta elu ja surma piiril ning väljus olukorrast võitjana. 1998. aasta MM-il sai ta nii grupisõidus kui ka eraldistardis 4. koha. Samal aastal võitis Luksemburgi velotuuri, kus avaetapil sõitis ta koos Lauri Ausiga eest ära.  
Veebruaris 2011 teatas ta karjääri lõpetamisest. 
Juunis 2012 teatas USA dopinguagentuur (USADA), et alustab Lance Armstrongi suhtes uurimist dopingutarvitamise asjus ning avaldas oktoobris 2012 aruande, mille kohaselt kasutas Armstrong kogu oma karjääri jooksul ise dopingut ja osales ka sellega äritsemises. Ta tegi tihedat koostööd dopinguarst Michele Ferrariga. Ühtlasi tühistati tema saavutused alates 1. augustist 1998 ja määrati eluaegne võistluskeeld.

Teoseid tema kohta

Lance Armstrongi kohta on kirjutatud mitu raamatut, milles on keskendutud eeskätt ta dopinguskandaalile. Eesti keeles on neist ilmunud näiteks Juliet Macuri "Valede ring: Lance Armstrongi langemine" (Sinisukk 2015).
Herta Elviste

Herta Elviste (sünninimi Hertha-Marianne Brandt, alates 1954. aastast Herta Eelmäe; 12. juuni 1923 Pärnu-Jaagupi – 29. oktoober 2015) oli eesti näitleja. 
Tema vanemad olid käsitöölised. Ta lõpetas 1936 Pärnu-Jaagupi algkooli, õppis aastatel 1939–1942 Pärnus Putnini balletistuudios. Töötas  1940–1950 ja 1952–1958 Pärnu Endlas; alates 1958. aastast Vanemuises.

Isiklikku

Herta Elviste oli abielus näitleja Uno Loidiga ja alates aastast 1954 Vanemuise näitleja Lembit Eelmäega. Esimesest abielust sündis poeg Vaino Elviste (eluaastad 1948–1975). Teisest abielust sündis 1956 poeg Andrus Eelmäe, kellest sai samuti näitleja.
Assaku viadukt

Assaku viadukt (silla number: 38) on viadukt Tallinna–Tartu–Võru–Luhamaa maantee 9. kilomeetril Assaku alevikus. Viaduktiga ületab maantee Järveküla–Jüri teed.
Viadukt on ehitatud aastal 1989. Silla pikkus on 40 m ja sõidutee laius sillal on 22 m.
Viaduktist 50 m läänes asub Assaku Nõiakivi.
Anton Kovalyov

Anton Kovalyov (ukraina keeles Антон Ковальов Anton Kovaljov; vene keeles Антон Ковалёв Anton Kovaljov; sündinud 4. märtsil 1992 Harkivis) on Kanada maletaja, rahvusvaheline suurmeister (2008). 
Kovalyov sündis Ukrainas vene perekonnas. 2000. aastal asus ta koos vanematega Argentinasse, kus ta parandas oma maleoskusi suurmeistrite Pablo Ricardi ja Oscar Panno juhendamisel. 2004. aastal tuli ta Panameerika noortemeistriks U12 vanuseastmes. 2007. aastal kolis ta vanematega Montreali. 
Ta  sai suurmeistriks 16-aastaselt 2008. aastal. Aasta varem sai ta FIDE-lt rahvusvahelise meistri nimetuse. 2008. aastal mängis ta maleolümpial Argentina võistkonna koosseisus. Kovalyov kolmel korral Québeci juunioride meistriks (2010–2012). 
2013. aastast esindab Kovalyov rahvusvahelistel malevõistlustel Kanadat. 2014. aastal mängis ta Tromsøs maleolümpial Kanada võistkonna koosseisus (esimesel laual). 2015. aastal tuli ta Ameerika maailmajao meistrivõistlustel kolmandaks ja pääses samal aastal Bakuus toimunud maailmakarikavõistlustele (128 osavõtjat), kus avaringis võitis eksmaailmameister Rustam Qosimjonovit, teises ringis Sandro Marecot, kuid kaotas kolmandas ringis Fabiano Caruanale.
2016. aastal Ameerika maailmajao meistrivõistluste teine koht tagas talle pääsu 2017. aastal Thbilisis peetud maailma karikale, kus ta võitis teises ringis eksmaailmameister Viswanathan Anandit, kuid 3. ringis kaotas Maxim Rodshteinile.
2016. aastal maleolümpial Bakuus mängis Kovalyov Kanada võistkonna teisel laual. 2008. aastal Kanada maleolümpia võistkonda ta ei pääsenud.
Kovalyov lõpetas 2017. aastal Texase Ülikooli Dallases magistrikraadiga arvutiteaduses.
1973. aasta laskesuusatamise maailmameistrivõistlused

1973. aasta laskesuusatamise maailmameistrivõistlused olid 12. maailmameistrivõistlused laskesuusatamises, mis toimusid 2.–4. märtsini USAs Lake Placidis.
Jaanus Reha

Jaanus Reha (sündinud 6. novembril 1959 Tallinn) on eesti orienteeruja.

Haridus

Lõpetas 1978. aastal Tallinna 8. Keskkooli.

Töö

1980. aastatel töötas Tallinna Ehitusteenindusvalitsuse kivilihvijana. 2009. aastast on ta Kiviraidur OÜ juhatuse liige ja osanik, 2011. aastast Sika Talu OÜ juhatuse liige.

Sporditulemused

Harrastab orienteerumisjooksu 1990. aastast ja rogaini 2001. aastast.
Orienteerumisjooksu Eesti meistrivõistlustel võitis 1990. aastal öisel tavarajal pronksi. 2014. aastal Eesti Orienteerumisliidu edetabeli võitja klassis M55. Joonistanud orienteerumiskaarte ja olnud paljude orienteerumisvõistluste rajameister.
2005. aastal võitis Nõval toimunud rogaini Euroopa meistrivõistlustel meeskondade arvestuses koos Margus Klementsoviga kuldmedali.
Ussuuri sõstar

Morfoloogia

Lehed siledad. Õied valkjad, kellukjad, 5-9-õielistes kobarates. Viljad mustad.

Levik

Levinud Mandžuuriast Koreani. Kultuuris 1904. aastast.
Bulgaarlased

Bulgaarlased (endanimetus българи) on lõunaslaavi rahvas Balkanil, Bulgaaria põhirahvus.  
Kõnelevad bulgaaria keelt. Bulgaarlaste üldarv on ligikaudu 7 miljonit, neist üle 6 miljoni Bulgaarias. Valdavalt on bulgaarlased õigeusklikud, kuid vähesel määral on ka islamiusulisi (pomakid).  
Bulgaarlased on kujunenud 6. sajandil Balkanile asunud slaavlastest, algasukatest traaklastest ja 7. sajandil maa vallutanud turgi rahvast bulgaritest, kelle järgi on bulgaarlased ka nimetuse saanud. 
864. aastal võtsid bulgaarlased vastu ristiusu, 893. aastal võeti kasutusele slaavi-bulgaaria kiri.
Bulgaarlaste lähimaks sugulusrahvaks peetakse makedoonlasi.
Eestis elas 2011. aasta rahvaloenduse andmetel 201 bulgaarlast, neist Tallinnas 106.
Sümfooniline metal

Sümfooniline metal on üks heavy metal'i alaliike. Sümfoonilise metal'i mõjutajateks on olnud power metal, gothic metal ja progressiivne metal. Muusikastiil hakkas arenema välja 1990. aastate keskel. 2000.–2010. aastateks on see saavutanud suure populaarsuse Euroopa põhjaosas ning on kanda kinnitamas ka mujal Euroopas.
Lauga laht

Lauga laht ehk Luuga laht (vene keeles Лужская губа) on laht Venemaa loodeosas, Soome lahe osa.
Laht asub Leningradi oblasti idaosas, Kurgolovo poolsaar eraldab seda lääne poolt Narva lahest ja Soikino poolsaar ida poolt Koporje lahest. Lahte suubuvad Lauga, Habolovka, Lužitsa ja Võbja jõgi. Lauga lahe rannikul Ust-Luga lähedal asub suur Ust-Luga sadam.
Metallica (album)

Fakte

"Black Album" on kahtlemata Metallica kõige edukam ja tuntum album - seda müüdi rohkem kui kõiki teisi bändi varasemaid albumeid kokku. "Nothing Else Mattersit" peetakse üheks parimaks rokkballaadiks üldse. Järgmised viis aastat elasid Metallica liikmed selle albumi kuulsusest, andes pidevalt kontserte üle kogu maailma.
Grete Naaber

Grete Naaber (sündinud 29. novembril 1942) on eesti ajakirjanik.
Ta on lõpetanud Tartu Ülikooli kaugõppes ajakirjanduse erialal 1978. aastal. 2008. aastal valiti ta Eesti Ajakirjanike Liidu auliikmeks.
Clarki maakond (Kansas)

Ajalugu

Maakond moodustati 1885. aastal.
Hüdrogaamia

Hüdrogaamia ehk vesitolmlemine (vanemais allikais ka hüdrofiilia) on tolmlemisviis, kus taime õietolm, leidmaks viljastamata õit, kandub edasi vees (vesikeskkonnas).
Sõltuvalt õietolmu levimissügavusest vees saab eristada epihüdro- ja hüpohüdrogaamiat. Esimesel juhul kandub õietolm edasi vee peal, hüpohüdrogaamia puhul aga vee all.
Crostwitz

Crostwitz on asula Saksamaal Saksimaa Bautzeni kreisis Crostwitzi vallas.
Asula on esmamainitud 1225. aastal.
Seal elab 590 inimest (2010). Enamik elanikkonnast räägib emakeelena sorbi keelt ja on katoliku usku.
Alachua maakond

Ajalugu

Alachua maakond moodustati 29. veebruaril 1824. aastal.
Koloratuursopran

Koloratuursopran on kõrgeim naishääleliik.
Koloratuursopranitel on kergem ja kõrgem hääl. Nende hääle ulatus on 2,5 oktaavi ja lõpeb 3. oktavi f-iga. Mõni laulab isegi 4. oktavi c-ni.
Eesti tuntumad koloratuursopranid on Elina Nechayeva, Veera Nelus, Margarita Voites ja Anu Kaal. Eestist on pärit ka Miliza Korjus.
Suure-Jaani valla vapp

Suure-Jaani valla vapp on Viljandi maakonnas asunud endise Eesti haldusüksuse Suure-Jaani valla vapp.
2005. aastal, Suure-Jaani linna ja valla ning Olustvere ja Vastemõisa valla ühinemisel ühtseks Suure-Jaani vallaks võeti kasutusele endised Suure-Jaani linna sümbolid.
Suure-Jaani linna vapina oli see kinnitatud juba 27. detsembril 1995, kuid uue valla vapina 2005. aasta lõpus.

Vapi kirjeldus

Punasel kilbil on põigiti hõbedane sõjasarv kuldsete kandevõrude, -keti ja huulikuga, selle peal on püstiasetsev hõbedase tera ning kuldse käepidemega mõõk. Vapi laiuse ja kõrguse suhe on 9:12.
Vladimir Monomahh

Vladimir Monomahh ehk Vladimir Vsevolodovitš ehk Vladimir II ( 1053 – 19. mai 1125); vene keeles Владимир Всеволодович Мономах), oli Rjurikovitšite soost Vana-Vene valitseja, Smolenski vürst (1073–1078), Tšernigovi vürst (1078–1094), Perejaslavi vürst (1094–1113) ja Kiievi suurvürst 1113–1125.
Anu Nurk

Anu Nurk (aastani 1980 Anu Tiidor; sündinud 4. veebruaril 1961 Elvas) on Eesti keeleteadlane.

Elulugu

Anu Nurk on keemiku tütar.
1979. aastal lõpetas Nurk Tartu 5. Keskkooli, 1984 TÜ filoloogiateaduskonna, 1993–95 TÜ magistrant, M.A. (1995, TÜ), väitekiri "Ungari ja eesti verbi rektsioonide kontrastiivne analüüs".
Nurk oli 1988–90 TÜ fennougristika labori nooremteadur, 1990–91 soome-ugri keelte kateedri vanemõpetaja, 1991–92 stipendiaat Turu Ülikoolis, 1992– 2018 TÜ uurali keelte õppetooli lektor. Õpetanud ungari ja soome keelt.

Teadustöö

Anu Nurga uurimisvaldkonnad on kontrastiivne keeleteadus, hungaroloogia, ungari leksikograafia. Tõlkinud ungari ja soome keelest. Rahvusvahelise Hungaroloogia Seltsi ja Eesti-Ungari Seltsi liige, Eesti Fennougristide Komitee sekretär, Rahvusvaheline fennougristika 9. kongressi (Tartu, 2000) peasekretär. Üle 20 teadustrükise.
Tallinna Jaani kirik

Arhitektuur

Kolmelööviline basiilika, millega läänes liitub nelinurkne telkkiivriga torn, idas väiksem polügonaalne kooriruum, põhjas ja lõunas sümmeetriliselt käärkamber ja eeskoda. Pikihoone seinad on liigendatud tugipiilarite ja teravkaarakendega. Teravkaarsed portaalid on Tallinna hilisgootikale tüüpiliste talumiplaatidega. Akendel on puidust leekestiilis ehisraamistikud. Kesklööv on kõrge; ristvõlvide vööndkaared toetuvad rippkonsoolidele, külglöövidel on tähekujulised servjoonvõlvid. Sees on eklektiline oreliväär ja uusgooti stiilis altarisein.
Altarimaali "Kolgata" tegi 1867. aastal Peterburi Kunstide Akadeemia akadeemik ja professor Karl Gottlieb Wenig.
1867. aasta jõuludeks valminud esimese oreli ehitas 1869. aastal orelimeister Gustav Normann. Aastatel 1911–1913 ehitas orelimeister August Terkmann oreli ümber. 2005–2009 restaureeris oreli orelimeister Martin ter Haseborg (Saksa orelifirma Orgelbau in Ostfriesland). Enne restaureerimistööde algust ehitas Martin ter Haseborg kirikusse ka uue koorioreli. Lisaks taastas orelifirma suure oreli juurde 1913. aastal ehitatud altaritaguse kajaoreli.
1930. aastate lõpul oli plaan seoses Vabadussõja monumendi ehitamisega Vabaduse väljakule kirik lammutada ja kogudus paigutada ümber Oleviste või Niguliste kirikusse.
Kiriku vitraažakende autor on kunstnik Eva-Aet Jänes. Aastatel 2009–2017 valminud altari- ja kantslikatete autor on tekstiilikunstnik Tiina Puhkan.
Pöitse külanõukogu

Pöitse külanõukogu oli külanõukogu Orissaare rajoonis. Külanõukogu eksisteeris 1945–1954.
Kausatiivtarind

Kausatiivtarind on lausekonstruktsioon, mille liht- või liitöeldis väljendab ühtaegu nii põhjustamist kui ka selle tulemust. Kausatiivtarindi saab moodustada verbidest panema, ajama, jätma, laskma, lööma, vajutama, keerama vmt ja ma-tegevusnimest.
Lausetes Ema kiigutas last ja Ema pani lapse kiikuma kannavad vastavalt lihtöeldis kiigutama ja liitöeldis pani kiikuma tähendust 'põhjustas kiikumise'. Lauses Ta laskis koera sisse seisneb kausatiivsus tulemussündmuse toimumise lubamises, mittetakistamises.
Kausatiivse öeldise vormistus võib olla perifrastiline, kus täistähenduslikule lekseemile lisandub üldise põhjustamistähendusega poolabiverb, mis koos moodustavad lause keskmena toimiva liitöeldise: kiikuma (täistähenduslik lekseem) + panema (poolabiverb) – kiikuma panema (liitöeldis)
Kausatiivtarind seob kahte sündmust, mis on sellisel kujul ühes lekseemis ja (elementaar)lauses: kauseerivat ehk põhjustavat sündmust ja kauseeritavat ehk tulemussündmust.
Komplekslauset ei käsitleta põhjusliku sisuga kausatiivtarindina. Komplekslauses väljendatakse põhjustavat tegevust ja selle tegevuse tulemust kahe leksikaalselt sisuka ja süntaktiliselt iseseisva öeldisega. Näiteks verbid käskima, paluma, lubama väljendavad konkreetset põhjustamistegevust, näiteks Ma käskisin tal oma toa ära koristada.
Eesti keeles on üksikuid ebapüsivaid kausatiivverbe, nt ehmatama ja vihastama, mis esinevad samakujulistena nii kausatiivses kui ka mittekausatiivses tähenduses. Näiteks Laps ehmatas kassi. on kausatiivne ja Kass ehmatas. mittekausatiivne.

Derivatiivne kausatiiv

Kõige kindlamalt seovad tulemusprotsessi või -seisundi ja selle põhjustamise üheks tegevuseks verbile, käändsõnale või määrsõnale liituvad kausatiivsed tuletusliited: -ta-, -da-, -t-, -sta-, -nda-, -lda-.
Tuletuslik kausatiiv moodustatakse peamiselt sihitust lähtetarindist.
Laps kiigub. – Ema kiigutab last.
Transitiivtarinditest võivad tuletusliku kausatiivtarindi lähtetarindina toimida üksnes mitteagentiivsed tarindid.
Ma nägin tema uut kleiti. – Ta näitas mulle oma uut kleiti.

Perifrastiline kausatiiv

Perifrastiline moodustus on derivatiivse kausatiivigaga võrreldes palju produktiivsem. Perifrastiliselt on võimalik moodustada nii otsest kui ka kaudset põhjustamist väljendavaid kausatiive, kui tuletised väljendavad ainult otsest põhjustamist.
Otsese põhjustamise puhul on põhjustaja tulemussündmuse vahetu, sageli füüsiline tekitaja ja toimib kogu tulemussündmuse toimumisaja jooksul.
Ta käivitas autot.
Kaudne põhjustamine on omaette protsess, mis üksnes käivitab tulemusprotsessi ega mõjuta oluliselt selle edasist kulgu.
Ta pani auto käima'.
Domeeninimede süsteem

DNSSEC

Kui kasutatakse DNSSEC-i, on kõik vastused digitaalselt allkirjastatud. Meetod erineb HTTPS-ist, kus luuakse ühendus üle asümmeetrilise krüptimise (nt RSA), vaid selleks, et üle saata allkirjastatud sümmeetrilise krüptimise võti (nt AES-i võti), kuna RSA-ga krüptida kogu HTTPS ühendus (kõik päringud ja vastused, nt veebilehed ja andmed) võtab kauem aega ning üleminek sümmeetrilisele võtmele on asümmeetrilise krüptimise matemaatilise keerukuse tõttu märgatavalt efektiivsem ja kiirem. Kuna DNS vastused on lühikesed ja tihti vahemälusse talletatavad mitmel tasandil sh. ühendusepakkuja, on lihtsam vastuseid saata üle allkirjastatud vormil, kus allkiri on krüpteeritud privaatvõtmega ning dekrüpteeritav avaliku võtmega. Siin jäetakse sümmeetriline osa, nt AES, täiesti vahele.
Niimoodi on talletus võimalik, kuna mingi antud DNS-tsooni avalik võti (nt .org. domeeninimetsooni avalik võti, mida haldab .org nimede haldusorganisatsioon) on avalik teave ning iga talletatud vastuse allkirja on võimalik kinnitada, samas kui on väga keeruline ja ekstreemselt aeganõudev vastuste allkirju võltsida, kuna selle krüptimiseks RSA-algoritmi põhjal on vaja privaatvõtit, mida tsoonihaldur hoiab saladuses.
Toivo Makk

Toivo Makk (3. veebruar 1939 – 17. juuli 2009) oli eesti raadioajakirjanik. 
Toivo Makk alustas spordireporterina, jätkas ajakirjanikuna uudiste valdkonnas, tegi vanemtoimetajana uudistesaadet "Päevakaja". Alates 1990. aastate teisest poolest keskendus loodushoiuteemalistele saadetele.
Eesti Rahvusringhäälingu arhiivis on 430 Toivo Makiga seotud raadiosaatelõiku perioodist 1960–2005.
Ta oli Üliõpilasselts Liivika vilistlane.
Saare vald (Maarja-Magdaleena kihelkond)

Saare vald (saksa keeles Saarenhof) oli vald Tartumaal Maarja-Magdaleena kihelkonnas.
Vald eksisteeris 1866–1939.
Valla alal asus Saare mõis.
Esta é a Nossa Pátria Bem Amada

"Esta é a Nossa Pátria Bem Amada" ("See on meie armastatud kodumaa") on Guinea-Bissau hümn. Hümn on kasutusel 1974. aastast.
See oli 1996. aastani ka Roheneemesaarte hümn.
Portugalikeelse hümni sõnad on kirjutanud Amílcar Cabral ja viisi Xiao He.
Waldorfi kool

Waldorfi kool ehk Steineri kool (ebasoovitatavad nimekujud on waldorfkool, steinerkool) on kool, kus järgitakse Rudolf Steineri loodud Waldorfi pedagoogika põhimõtteid. Waldorfi pedagoogika põhineb Rudolf Steineri (1861–1925) rajatud antroposoofial. 
Waldorfi kooli loomulikuks jätkuks on Waldorfi ülikool ning seejärel Waldorfi hoolekanne.  
Eestis on Waldorfi koolid riiklikult tunnustatud erakoolid, mille kandjateks on mittetulundusühingud. Waldorfi koolide kõrval on ka Waldorfi lasteaiad ja ravipedagoogilised koolid. 
Maailmas oli 2011. aastal 1001 Waldorfi kooli, neist 689 Euroopas. Kõige enam on neid Saksamaal (225), järgnevad USA (130) ja Holland (92).
Christian Gottfried Ehrenberg

Christian Gottfried Ehrenburg (19. aprill 1795 Delitzsch – 27. juuni 1876 Berliin) oli saksa loodusteadlane, zooloog, geoloog ja mikrobioloog, keda peetakse läbi aegade üheks produktiivseimaks teadlaseks. Sageli loetakse teda protistoloogia rajajaks.
Aastal 1827 nimetati ta Berliini ülikooli meditsiiniprofessoriks.
Ligi 30 aastat uuris ja tegi ta hulgaliselt vee-, mulla- ja setteproove, määras fossiile, samuti kirjeldas tuhandeid uusi liike, millest suur osa olid algloomad (viburloomad, tsiliaadid jne). Erilist tähelepanu osutas ta üherakulistele ränivetikatele. Oma tulemused ja ülestähendused pani ta kirja umbes 400 teaduslikus publikatsioonis.
Aastal 1877 pälvis ta postuumselt Leeuwenhoeki medali (Leeuwenhoek Medal).
Soeginina

Soeginina (ka Soegi nina) on neem (maanina) Saare maakonna lääneosas. Neem jääb Vilsandi rahvuspargi piiresse.
Neeme koordinaadid on 58° 17′ N, 21° 50′ E.
Jeff Davise maakond (Texas)

Ajalugu

Jeff Davise maakond moodustati 15. märtsil 1887. aastal Presidio maakonna osast. Maakond sai nime Ameerika Riikide Konföderatsiooni endise presidendi Jefferson Davise järgi.
Inčukalnsi raudteejaam

Inčukalnsi raudteejaam on raudteejaam Valga–Riia raudteeliinil Inčukalnsi piirkonnas Inčukalnsi vallas Inčukalnsis. 
Jaamas asub lisaks peateele kolm kõrvalteed, ooteplatvorme on seal kolm. Igapäevaselt peatub seal seitseteist reisirongi; tööpäeviti on seal peatuvate rongide arv üheksateist. Jaamas võib toimuda ka kaupade rongidele ning neilt maha laadimine. Jaam asub Riiast 40,6 km kaugusel. Piletihinnalt kuulub jaam C tsooni.
Jaam avati aastal 1889. Raudtee valmimisajal jäi see Riia kreisi Allaži kihelkonda Inčukalnsi mõisa maadele. Algselt kandis see nime Hinzenberg, tänapäevase nime sai see aastal 1919. Aastail 1932-1933 hargnes sealt Allažisse viiv metsaveoks mõeldud kitsarööpmeline raudtee. Aastail 1931-1932 ehitati sinna uus jaamahoone.
Inčukalnsi raudteejaama juures on Valga-Riia raudtee kaheteeline.
Ilmar Valdur

Ilmar Valdur (sündinud 31. juulil 1970) on eesti arhitekt.
Arhitektuurialase kõrghariduse omandas ta Tallinna Kunstiülikooli arhitektuuriteaduskonnas aastatel 1988–1993.
Ta töötab alates 1994. aastast arhitektuuribüroos Kolm Pluss Üks OÜ.

Liikmesus

Ta on Eesti Arhitektide Liidu liige.